作者:皮日休
標題:太湖詩：投龍潭
內容:龜山下最深，惡氣何洋溢。涎水瀑龍巢，腥風卷蛟室。曉來林岑靜，獰色如怒日。氣湧撲炱煤，波澄掃純漆。下有水君府，貝闕光比櫛。左右列介臣，縱橫守鱗卒。月中珠母見，煙際楓人出。生犀不敢燒，水怪恐摧捽。時有慕道者，作彼投龍術。端嚴持碧簡，齋戒揮紫筆。兼以金蜿蜒，投之光焌律。琴高坐赤鯉，何許縱仙逸。我願與之遊，茲焉託靈質。